Mila Amurrio

Mila Amurrio Vélez (Gernika,1964 -) euskal soziologo feminista da. Euskal Herriko Unibertsitateko irakasle eta ikerlaria da. 2021eko martxoa geroztik UEUren talde eragileko kide da.

Unibertsitateko irakaslea 
UPV/EHUko Gizarte eta Komunikazio Zientzien fakultatean irakaslea da. Soziologia eta Gizarte Langintza sailean irakasle eta ikerlari. Irakaskuntza jarduna garatzen du, euskaraz eta gaztelaniaz, honako gradu hauetan: Soziologian, Gizarte Hezkuntzan eta Zientzia Politikoetan eta Administrazioan; eta, honako graduondo hauetan:  Estudios Feministas y de Género; Tecnología, Aprendizaje y Educación, y Participación y Desarrollo Comunitario.

Ikertzailea 
Soziologian doktorea da; Jesus Arpal eta Kepa Fernandez de Larrinoaren zuzendaritzapean 2001ean aurkeztu zuen tesiaren izenburua "Genero, nazio eta nazio hezkuntza ikastoletako irakasleria" izan zen; euskal nazioaren eraikuntzan emakumezkoek nazio-identitatea igortzeko eta zabaltzeko hezkuntzan izandako partaidetza aztertu zuen tesi-lan horretan. Azterketa-lana beste edozein nazionalismorentzat ere baliagarria izan zitekeen. Hortik abiatuta izenburu berarekin liburu bat argitaratu zuen 2003an.

Ikasketa feministak eta generokoak Masterraren sustatzaileetariko bat izan zen eta bertako irakaslea da. 2010ean Mari Luz Estebanekin batera editore-lanak egin zituen Feminist challenges in the social sciences (Erronka feministak gizarte-zientzietan) liburua Nevadako Unibertsitatearekin argitaratzeko.

Ikertzaile moduan Parte Hartuz taldeko kidea da. Bere ikerketan genero-ikuspegia txertatzen du eta ildo nagusiak hezkuntza, berdintasuna, aniztasuna, genero-indarkeria, euskara, nazionalismoa, euskal hiritartasuna eta partaidetzaren ingurukoak dira. Gai horien inguruan hainbat artikulu idatzi ditu Berria egunkarian.

Europako hezkuntza-sistemen sorrera eta garapen historikoa aztertu ditu, baita euskal kasuak eta haren berezitasun nagusietan. Mila Amurrioren ustez, hezkuntza-sistemak gutxieneko lurzorua eskaini behar luke, herritar guztien gizarte-kohesioari, euskarari, euskal kulturari eta balio demokratikoei begira, ezinbesteko osagaiak baitira. Nahi den kohesio maila hori lortzeko, eskolak homogeneotasunaren eta aniztasunaren arteko oreka bilatu beharko du. Ezagutzaren gizartean bereziki garrantzitsua den helburua gizarte-berdintasuna da, hezkuntza gehiagorekin eta hobearekin lor daitekeena.

Argitalpenak euskaraz 

 2021, Oraingo gazteak axolagabe? Gazteen eta politikaren arteko harremanak aztergai.
2020, Parte hartu ala paso egin? Gazteen ikasketa politikoak aztergai.
 2015, Unibertsitate-eredu aldaketaren eragina irakasle euskaldunen hizkuntza jarreretan.
 2016, Euskal Estatua irudikatzen. Euskal Estatuaren aurreko iritziak eta jarrerak Euskal Herrian. 
 2011, Bigarren eta unibertsitateko hezkuntzako ikasleen genero-estereotipoak.
 2012, Herritartasuna gogoeta eta praktika feministan.
 2012, Genero-ikuspegia herritarren tokiko parte-hartzearen diseinuan Bilboko hirian.

 2008, Genero indarkeria Bilboko nerabe eta gazteen bikote harremanetan.  
 2006, Euskal irrati eta telebistetako kazetarien soslai soziologikoa.
 1999, Komunitatea eta genero-harremanak J.J. Rousseau-ren pentsamenduan.
 1995, Jenero kontzeptuaren inguruko hausnarketak.

Erreferentziak

Kanpo estekak 

 Zer da euskal jendartearentzat Euskal Herria? (Bideoa, Ipar hegoa, 2016)
 Mila Amurrio: "Gizon eta emakume herritarrak. Parte hartzea eta kultura politikoa" (Bideoa, UEU, 2013)
 Mila Amurrio Berria egunkarian argitaratutako artikuluak
 Mila Amurrio, webgune pertsonala Parte Hartuz ikertaldean

Gernikar-lumotarrak
Euskal Herriko soziologoak
Emakume soziologoak
Euskal Herriko feministak
Euskal Herriko Unibertsitateko irakasleak
Euskarazko tesi egileak